Her til morgen klokken 07.40 blev beredskabet i Nordjylland kaldt ud til en brand i et nedlagt landbrug ved i Blenstrup. Ingen personer er kommet til skade på gården, men tre veterantraktorer og en veteranbil er totalskadet af ilden. Ejeren fik reddet sig selv ud, og han nåede at redde de fleste af sine biler og maskiner. Ilden startede formentlig i en teleskoplæsser, der stod parkeret og som kan have antændt noget halm, hvorefter ilden har spredt sig til de tre længer på gården. I første omgang fokuserede beredskabet på at begrænse ilden i stuehuset. Det lykkedes, og stuehuset har ikke taget skade. Resten af gården er brændt ned. Gården har et halmfyr, der leverer varme til hele Blenstrup via varmeværket. Halmfyret er ikke beskadiget af branden, men det er ude af drift indtil i aften på grund af en strømafbrydelse som konsekvens af branden. Borgerne i Blenstrup bliver ikke påvirket af dette, for byen har nødakkumulatorer med rigeligt varme på lager. 14 brandfolk er på stedet nu, og de kæmper for at slukke ilden. Udover branden i den trelængede gård, så er der også 20-25 bigballer, der brænder. De får lov til at brænde ud, så beredskabet kan koncentrere sig om selve bygningen. Det kommer formentlig til at tage beredskabet resten af dagen at få branden under kontrol. Det oplyser indsatsleder ved Nordjyllands Beredskab, Allan Frisk.

Referat:
En trelænget gård er totalskadet efter en voldsom brand i Blenstrup. Nordjyllands Beredskab kæmper stadig mod ilden.